利物浦足球會

利物浦足球會係英格蘭超級足球聯賽嘅球隊之一，喺英格蘭西北港口城市利物浦，係英格蘭最出名同埋最成功嘅足球會之一。

簡介 
利物浦喺1892年成立。佢哋曾經十八次攞到聯賽冠軍、七次足總盃同聯賽盃冠軍、6次歐聯冠軍加埋三次歐洲超級盃冠軍。利物浦攞歐聯、歐協、聯賽盃同埋歐洲超級盃嘅次數都係全英國最多嘅，本土頂級聯賽、足總盃呢兩項主要賽事就唔係。利物浦雖然英超成立以來一直喺英超踢波，但係英超改制後近卅年都未攞過一次冠軍，最終喺2020年6月25號，曼城作客車路士輸波，賽後31戰得63分，落後榜首利物浦23分，喺聯賽剩返7輪賽事嘅情況下，曼城宣告衛冕失敗，令到利物浦30年嚟首次贏到英超改制後嘅頂級聯賽冠軍。

歷史 
利物浦喺21世紀早期曾經係英格蘭「Big 4」之一，喺2001年奪得三冠王，包括歐洲足協盃、英格蘭聯賽盃同英格蘭足總盃。賓尼迪斯做領隊之後，球隊成績更上一層樓，2005年更加喺半場落後3球之下，下半場連入三球，再喺十二碼大戰反勝AC米蘭，攞到歐聯冠軍。之後，2006年又喺足總盃決賽落後韋斯咸兩球之下，憑住施斯入一粒加上謝拉特梅開二度，包括被稱為「神奇、頂級、超卓」嘅四十幾碼外遠射補時入波，順利令場波要打加時，最後十二碼大戰羸埋。

但後來成績一落千丈，甚至有好幾年都打唔入前四，無得打歐聯。喺鶴臣做領隊嘅時期，更加試過跌出前十，結果佢半年就俾人炒咗。之後經過杜格利殊短暫年半做過領隊，球隊成績開始慢慢回復，但第二季2011-2012又因為成績唔好，雖然重奪聯賽盃，但聯賽只得第八而辭職。後來，羅渣士上任，利物浦終於迎來一個短暫復蘇，更憑住成隊波，尤其是蘇亞雷斯嘅神勇表現，經過十一連勝，喺2013-2014年英超賽季重剩番三場嘅時候，仍然排喺榜首，但喺尾三嗰場輸畀車路士，而曼城喺最後五輪全勝，所以結果以兩分之差失落英超冠軍。但係之後嗰季主力蘇亞雷斯走咗，隊波無咗前場領袖，唔單只歐聯分組賽出局，聯賽亦都只得第六。直到2015年10月高普接替羅渣士，用人唯才，第一季已經帶隊打入聯賽盃決賽同歐霸決賽，但分別輸畀曼城同西維爾。而第二季買咗文尼、雲拿當等人之後，雖然一月無贏過波，但係季尾發威，終於繼2014年之後再次攞到前四，可以直入歐聯分組賽。

喺高普嘅帶領底下，利物浦由16/17球季到19/20球季都係聯賽頭4名，連續4年直入歐聯分組賽。球隊喺18/19球季輸曼城1分，以97分，英超史上最高分亞軍完成球季。不過有失亦有得，球隊喺呢一季以2:0打敗一樣嚟自英國嘅熱刺，攞到隊史第6個歐聯冠軍。贏咗歐聯嘅紅軍之後食住個勢，喺11月嘅世界冠軍球會盃決賽以1：0打敗嚟自巴西嘅法林明高，攞埋隊史第1個世冠盃冠軍。之後喺19/20球季全隊上下一心，為嘅係英超改制之後第一個英超冠軍。球隊由第2場比賽贏修咸頓開始，喺榜首位置由頭帶到落尾，最後攞到99分，拋離亞軍曼城18分，成功攞到球會同埋球迷等到頸都長埋嘅英超冠軍。

主場 

1884年，晏菲路起咗喺士丹利公園隔離。佢本來係愛華頓主場，但隊波同晏菲路業主John Houlding有租務拗撬所以搬走咗，留番個空場。於是 Houlding 就以晏菲路為主場喺1892年創立咗利物浦足球會。起初有二萬個位，不過第一場波得一百個人睇。

高峰時期晏菲路可以裝到60000人，直到九十年代都有55000個位。但後來英超規定利物浦一定要將晏菲路變成全座嘅足球場，所以1994年客量就減到45276。 呢個改變令到Kemlyn Road Stand要喺1992年，即係創會100週年重建，所以之後就叫做百週年看台，直到2017年改名叫杜格利殊看台。1999年，晏菲路看台加多咗層。

因為擴建有限制，2002年5月利物浦提出過搬主場去士丹利公園球場，2004年7月批准起，繼而喺2006年9月利物浦市議會以999年租約批出塊地。但係喺George Gillett同Tom Hicks喺2007年2月成為新班主之後，球場重新設計咗，而個新設計喺2007年11月由議會通過，計劃2011年8月起好，最多容納六萬個球迷，由HKS, Inc.負責起。 但係2008年8月新球場停工，因為兩位班主畀唔起三億英鎊去起。後來利物浦新班主芬威體育集團決定重建現有嘅晏菲路球場，放棄士丹利公園球場，而球場容量都會升到大約六萬，成本大約一億五千萬鎊。球場擴建完之後，原主看台加多咗第三層，而成個球場總容量升到54074，用咗一億。時任領隊高普形容呢個新看台好正。

球會榮譽

本土聯賽 
 英格蘭超級足球聯賽冠軍
 2019-20年

英格蘭甲組聯賽冠軍
 1900-01年、1905-06年、1921-22年、1922-23年、1946-47年、1963-64年、1965-66年、1972-73年、1975-76年、1976-77年、1978-79年、1979-80年、1981-82年、1982-83年、1983-84年、1985-86年、1987-88年、1989-90年 

英格蘭乙組聯賽冠軍
 1893-94年、1895-96年、1904-05年、1961-62年

本土杯賽 
 英格蘭足總盃 冠軍
 1964-65年、1973-74年、1985-86年、1988-89年、1991-92年、2000-01年、2005-06年、2021-22年 

英格蘭聯賽盃 冠軍
 1980-81年、1981-82年、1982-83年、1983-84年、1994-95年、2000-01年、2002-03年、2011-12年、2021-22年 

英格蘭慈善盾/社區盾 冠軍
 1964年1、1965年1、1966年、1974年、1976年、1977年1、1979年、1980年、1982年、1986年1、1988年、1989年、1990年1、2001年、2006年、2022年

英格蘭足總青年杯 冠軍
 1996年、2006年、2007年

英格蘭超級盃 冠軍
 1986年

歐洲賽事 
 歐洲冠軍球會盃 / 歐洲聯賽冠軍盃 冠軍

1976-77年 3-1 贏西德 慕遜加柏
 1977-78年 1-0 贏比利時 布魯日
 1980-81年 1-0 贏西班牙 皇家馬德里
 1983-84年 1-1 贏意大利 羅馬

2004-05年 3-3 贏意大利 AC米蘭
 2018-19年 2-0 贏英格蘭 熱刺

歐洲足協盃 冠軍
 1972–73年 3-2 贏西德慕遜加柏
 1975–76年 4-3 贏比利時布魯日
 2000–01年 5-4 贏西班牙阿拉維斯

歐洲超級盃 冠軍
 1977年 7-1 贏西德漢堡
 2001年 3-2 贏德國拜仁慕尼黑
 2005年 3-1 贏俄羅斯莫斯科中央陸軍

國際賽事 
 世界冠軍球會盃 冠軍
 2019年 1-0 贏巴西費林明高

1：並列冠軍

球員 
最後更新：2022年5月15號

佐敦·軒達臣係隊長、占士·米拿係副隊長

轉會 
最後更新：2022年5月15號

職員名單 

資料來源：利物浦官網

參攷

利物浦官方網頁 
 香港利物浦球迷俱樂部
 利物浦(香港及澳門)官方球迷會 – ANFIELD'S 12TH
 轉會市場